《赠棋士兼相》
宋代·蔡沈

嵯峨远游冠，过我田里居。
手谈达要妙，心计有卷舒。
把握杀活机，操持开阖枢。
总总如乱兵，纷纷若奔车。
观者皆怵惕，敌人更揶揄。
一着起疲废，万口惊諠呼。
巧思自神授，智慧非常拘。
又闻风鉴精，许与且不渝。
群公赠诗文，称述良匪虚。
自昔少兼能，今挟二术俱。
奕秋与许负，世异同一躯。
惜哉惟艺名，问学当何如。

作者简介：蔡沈（1167—1230）一名蔡沉，南宋学者。字仲默，号九峰，南宋建州建阳（今属福建）人。蔡元定次子。专意为学，不求仕进，少从朱熹游，后隠居九峰山下，注《尚书》，撰《书集传》，其书融汇众说，注释明晰，为元代以后试士必用。